## Odluka Ustavnog suda Republike Hrvatske brojU-IIIA-3823/2004 od 11. listopada 2005.

### NN 125/2005 (24.10.2005.), Odluka Ustavnog suda Republike Hrvatske brojU-IIIA-3823/2004 od 11. listopada 2005.

# USTAVNI SUD REPUBLIKE HRVATSKE

**2341**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Emilija Rajić, Smiljko
Sokol, Nevenka Šernhorst, Vice Vukojević i Milan Vuković, odlučujući o ustavnoj tužbi J. Š. iz Š., kojeg
zastupa S. N., odvjetnica u S., na sjednici održanoj dana 11. listopada 2005.
godine, donio je

## ODLUKU

I. Ustavna tužba se usvaja.

II. Županijski sud u Dubrovniku dužan je
donijeti odluku u predmetu koji se vodi pred tim sudom pod poslovnim brojem: Gž-1119/05 (spis Općinskog suda u Dubrovniku, broj:
P-823/02) u najkraćem mogućem roku, ali ne duljem od osam (8) mjeseci,
računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe J. Š. iz Š., Ž.
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
u iznosu od 9.200,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnio je dana 15. listopada 2004. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 10. siječnja 1986. godine podnositelj je
podnio tužbu Općinskom sudu u Dubrovniku protiv tuženika OOUR T. GRO D. iz D.,
radi naknade štete.

Do 5. studenoga 1997. godine održano je
četrnaest ročišta (14. rujna 1987., 2. ožujka 1989., 18. prosinca 1990., 19.
rujna 1991., ročište zakazano za 8. listopada 1991. nije održano zbog napada na
Dubrovnik, 17. studenoga 1992., 7. prosinca 1992., 18. veljače 1993., 23.
ožujka 1993., 19. travnja 1993., 17. svibnja 1993., 23. lipnja 1993., 15. rujna
1995., 4. rujna 1997. i 23. rujna 1997. godine). Tijekom tog razdoblja proveden
je očevid i prometno vještačenje.

Na ročištu održanom 1. ožujka 1999. godine
zaključena je glavna rasprava i donijeta presuda kojom je usvojen tužbeni
zahtjev podnositelja.

Protiv navedene presude, broj: P-5/86 tuženik je
podnio žalbu 27. travnja 1999. godine, te je rješenjem Županijskog suda u
Dubrovniku, broj: Gž-663/99 od 22. kolovoza 2002.
žalba uvažena, ukinuta prvostupanjska odluka i predmet vraćen prvostupanjskom
sudu na ponovni postupak.

Nakon toga održano je ročište 8. veljače 2005.
godine na kojem je zaključena glavna rasprava, a presuda je objavljena na
ročištu održanom 22. veljače 2005. godine.

Protiv te presude podnositelj je izjavio žalbu
6. svibnja 2005. godine, a tuženik 13. svibnja 2005. godine, te je spis predmeta
dana 10. kolovoza 2005. godine dostavljen Županijskom sudu u Dubrovniku na
daljnje postupanje.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 10.
siječnja 1986. godine tužbom podnositelja Općinskom sudu u Dubrovniku radi naknade
štete.

Međutim, duljina postupka uzima se u razmatranje
od 5. studenoga 1997. godine kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola, broj 1,
4, 6, 7, 11, 12 i 13 uz Konvenciju za zaštitu ljudskih prava i temeljnih
sloboda (»Narodne novine« – Međunarodni ugovori, broj 18/97., 6/99. –
pročišćeni tekst i 8/99. – ispravak, u daljnjem tekstu: Zakon o potvrđivanju
Konvencije), koja Konvencija u članku 6. stavku 1. jamči, između ostalog, i pravo
na suđenje u razumnom roku.

Ustavna tužba podnijeta je dana 15. listopada
2004. godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao ukupno
osamnaest (18) godina, devet (9) mjeseci i četiri (4) dana, a nakon stupanja na
snagu Zakona o potvrđivanju Konvencije pa do podnošenja ustavne tužbe postupak
je trajao šest (6) godina, jedanaest (11) mjeseci i devet (9) dana.

4.2. POSTUPANJE
NADLEŽNOG SUDA

Postupak se u razmatranom, pravno relevantnom
razdoblju vodio u dva navrata pred Općinskim sudom u Dubrovniku, te je taj sud
bio neaktivan u razdoblju od 9. listopada 1997. – 1. ožujka 1999. godine (jedna
godina, četiri mjeseca i dvadeset i dva dana), zatim od 3. rujna 2002. – 15. listopada
2004. godine (dvije godine, jedan mjesec i jedanaest dana).

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe kao tužitelj u
parničnom postupku nije pridonio duljini postupka.

4.4. SLOŽENOST SUDSKOG
PREDMETA

Ustavni sud utvrđuje da je riječ o donekle
složenijem predmetu s obzirom na nužnost provođenja vještačenja.

OCJENA USTAVNOG SUDA

5. Ustavni sud utvrđuje da se predmet vodio u
trajanju duljem od osamnaest godina, te da su u razdoblju nakon 5. studenoga
1997. godine bila dva dulja razdoblja neaktivnosti pred sudom prvog stupnja.
Imajući u vidu ukupno trajanje postupka, neučinkovito postupanje suda, te
okolnost da se postupak i nadalje vodi pred sudom drugog stupnja, Ustavni sud
nalazi da je povrijeđeno pravo podnositelja na suđenje u razumnom roku,
zajamčeno člankom 29. stavkom 1. Ustava Republike Hrvatske.

Stoga je u smislu odredbe članka 63. Ustavnog
zakona o Ustavnom sudu Republike Hrvatske, donijeta odluka kao pod točkama I. i
II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Županijskog suda u Dubrovniku
dužan je dostaviti Ustavnom sudu pisanu obavijest o datumima donošenja i
otpreme odluke najkasnije osam (8) dana od dana njene otpreme, a najkasnije
osam (8) dana od isteka roka određenog u točki II. izreke ove odluke. Ovaj
nalog temelji se na članku 31. stavcima 4. i 5. Ustavnog zakona.

Broj: U-IIIA-3823/2004

Zagreb, 11. listopada 2005.

USTAVNI SUD REPUBLIKE HRVATSKE

Predsjednik Suda

**dr****. sc. Petar Klarić**, v. r.

Odluka, NN 125/2005-2341